ทองไม่หลุด1,500เหรียญ
กูรูมองน่าซื้อพื้นฐานหนุนราคากสิกรเปิดตัวกองอีทีเอฟทองคำ
4 ต.ค. 2554

กูรูมองน่าซื้อพื้นฐานหนุนราคากสิกรเปิดตัวกองอีทีเอฟทองคำ
กูรูมองทองคำแข็งปั๋งไม่หลุด 1,500 เหรียญ กองทุนยักษ์ใหญ่ยังถือแน่น วิกฤตหนี้หนุน “กสิกร” เปิดตัวอีทีเอฟ ลงทุนทองคำแท่งในไทย
นพ.กฤชรัตน์ หิรัณยศิริ ประธานกรรมการบริษัท เอ็มทีเอส โกลด์ แม่ทองสุก กล่าวว่า แนวโน้มราคาทองคำในตลาดโลกไม่น่าจะต่ำกว่า 1,500 เหรียญสหรัฐต่อออนซ์ เนื่องจากยังมีความต้องการทองคำอยู่จำนวนมาก ขณะที่ทองคำในตลาดมีไม่เพียงพอต่อความต้องการ เห็นได้จากระยะเวลาในการส่งมอบในปัจจุบันต้องเลื่อนออกไป 7-10 วัน
“โอกาสที่ทองคำจะถูกเทขายออกมามากๆ มีน้อย เพราะที่ผ่านมาทองคำที่ถูกขายออกมาจากนักลงทุนต่างชาติและกองทุนเฮดจ์ฟันด์กู้ยืมมาลงทุน เวลาที่ต้องการสภาพคล่องจึงขายออก ขณะที่ทองคำที่ถือลงทุนจริงๆ ยังไม่ได้ขายทิ้งและทองยังเป็นสินทรัพย์ที่ใช้เป็นทุนสำรองอยู่” นพ.กฤชรัตน์ กล่าว
นอกจากนี้ ช่วงที่ผ่านมากองทุน SPRD ไม่ได้เป็นผู้ขายหลัก ทั้งที่เป็นกองทุนอีทีเอฟทองคำที่ใหญ่ที่สุดในโลก โดยขายออกมาไม่ถึง 1% จากการถือครองประมาณ 1,230 ตัน ดังนั้นราคาทองคำที่ลดลงแรงจึงไม่ได้เกิดจากปัจจัยพื้นฐานและจากปัญหาหนี้ยุโรปที่ยังมีอยู่อาจหนุนให้ราคาทองคำปรับตัวขึ้นได้ต่อ
นพ.กฤชรัตน์ กล่าวว่า วันที่ 3 ต.ค.หุ้นปรับตัวลงหนัก แต่ราคาทองคำไม่ลดลง จึงเชื่อว่าระยะสั้นราคาทองคำน่าจะทรงตัวได้มากขึ้นและสิ้นปีนี้คงอยู่ที่ 1,900 เหรียญสหรัฐต่อออนซ์และจากนั้นน่าจะปรับเพิ่มขึ้นเป็น 2,000 เหรียญสหรัฐ ในปี 2555 จากเดิมที่มองว่าราคาทองตำในตลาดโลกจะปรับตัวเพิ่มขึ้นแตะ 2,000 เหรียญสหรัฐ ในสิ้นปีนี้
สำหรับคำแนะนำในการลงทุนของนักลงทุนระยะกลางและระยะยาวถือว่าเป็นโอกาสในการทยอยซื้อสะสม โดยทยอยซื้อครั้งละประมาณ 10% และกระจายวันซื้อเพื่อกระจายความเสี่ยงด้านราคา ส่วนนักลงทุนระยะสั้นแนะนำให้เข้าเร็วออกเร็ว เนื่องจากทิศทางยังไม่ชัดเจน
ด้านนายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส ฟิวเจอร์ส กล่าวว่า คาดว่าราคาทองคำจะผันผวนอยู่ที่ 1,575-1,675 เหรียญสหรัฐต่อออนซ์ โดยมีแนวรับอยู่ที่ 1,600 เหรียญสหรัฐต่อออนซ์ ซึ่งหากผ่านไปได้มีโอกาสปรับเพิ่มขึ้นไปที่ 1,700 เหรียญสหรัฐต่อออนซ์ จึงแนะนำให้ซื้อ เนื่องจากทองคำเป็นสินทรัพย์ที่ปลอดภัยและหากเทียบเป็นเงินบาทราคาทองปรับลดลง 3,000 บาทแล้ว
ด้านนายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย เตรียมเสนอขายกองทุนเปิดเค โกลด์ อีทีเอฟ (K GOLD ETF : KG965) ภายในเดือน ต.ค.นี้ กำหนดเงินลงทุน 3 หมื่นบาท โดยกองทุนดังกล่าวจะนำเงินจากลูกค้าไปซื้อทองคำแท่ง 96.5% มาเก็บไว้ให้ และจะนำเข้าจดทะเบียนในตลาดหลักทรัพย์เพื่อให้ลูกค้าสามารถซื้อขายแบบเรียลไทม์ได้ในราคาที่ใกล้เคียงกับราคาทองคำในประเทศ เสมือนการซื้อขายทองคำแท่งจริง
ทั้งนี้ ได้เพิ่มความสะดวกให้แก่ลูกค้าสามารถเปิดบัญชีซื้อขายกับผู้ร่วมค้าหน่วยลงทุนทั้งสามแห่ง ได้แก่ เอ็มทีเอส โกลด์ ฟิวเจอร์, บริษัท ฮั่วเซ่งเฮง โกลด์ ฟิวเจอร์ และบริษัท ออสสิริส ฟิวเจอร์ส พร้อมมีโปรโมชันพิเศษให้แก่ผู้จองซื้อ